དགུང་ལོ་ཉེར་བརྒྱད་པར་གོང་མ་ཆན་ལུང་དགུང་ལོ་སོ་གཉིས་ཀྱི་སྟེང་རོང་བོ་ཧོ་ཐོག་ཐུ་པཎྜི་ཏ་ཞེས་པའི་ཆོ་ལོ་དང་ཐམ་ག་བཀའ་ཤོག་བཅས་འབྱོར།དགུང་ལོ་སུམ་ཅུ་བར་སླར་ཡང་གསེར་ཁྲིའི་འགན་ལོ་ཤས་བཞེས་པ་དང་།དགུང་ལོ་སོ་བཞི་བར་དུས་འཁོར་གྲྭ་ཚང་གསང་སྔགས་དར་རྒྱས་གླིང་ཕྱག་འདེབས་གནང་།མཛོད་དགེ་དང་།དབལ་ཤུལ།ཐེ་བོ།མདའ་ཚན།ཐོར་གོད།ཨ་རིག་སྦྲ་ནགརྡོ་སྦིས།མཚོ་སྔོན་པོ་སོགས་སུ་ལན་སྔ་ཕྱིར་ཕེབས་ནས་གདུལ་བྱ་རྣམས་རྗེས་སུ་བཟུང་།ལོ་ཀྱ་ཏུན་དང་ཨ་འགང་སོགས་སུ་ཕེབས་སྐབས་དར་ལམ་མེད་པར་རྫུ་འཕྲུལ་གྱིས་ཕེབས་པར་གྲགས།དགུང་ལོ་སོ་དགུ་བར་རྫོང་དམར་སྒྲུབ་སྡེ་བཀྲ་ཤིས་ཆོས་གླིང་ཕྱག་འདེབས་མཛད་པས།རྫོང་དཀར་སེར་དམར་སྔོ་བཞི་ནི།ཡབ་རྗེ་བླ་མའི་འཕྲིན་ལས་རྣམ་བཞིའི་དགོན་པར་གྲགས།དགུང་ལོ་བཞི་བཅུ་བར་པཎ་ཆེན་དཔལ་ལྡན་ཡེ་ཤེས་ལ་ཁྲི་འབུལ་བཏེག་སྟེ་སེམས་བསྐྱེད་མཆོད་པ་གསན།དགུང་ལོ་ཞེ་བདུན་པར་རོང་རྒན་དགེ་འདུན་མཁྱེན་རབ་རྒྱལ་ཚབ་ཏུ་བསྐོས་ཏེ་དབུས་གཙང་དུ་ཆས་པར་ཟི་ལིང་ཨམ་བན་གྱིས་ལམ་ཡིག་མ་བྱིན་ཀྱང་།གུར་མགོན་གྱི་སྙན་དུ་སྒྲོན་ཏེ་ཕེབས་པས་ཨམ་བན་གྱིས་གོང་མར་ཕྲ་མ་ཞུས་ཏེ་ངན་སེམས་བཅངས་ཀྱང་མ་ཐུབ་པའི་སྐབས།མི་ཚོས་ཁ་དཔེར་ཡང་།རོང་བོ་བླ་མ་ནོ་མོ་ཧན་དབུས་ལ་ཕེབས་སོང་།ཆོས་སྐྱོང་གུར་མགོན་རྒྱ་ནག་ཏུ་ཕེབས་འདུག་ཅེས་གླེང་ངོ་།།དབུས་ནས་ཡོངས་འཛིན་རིན་པོ་ཆེ་དང་།སྙེ་ཐང་བ་ངག་དབང་ཀུན་དགའ་བཀྲ་ཤིས་སོགས་ལས་བཀའ་ཆོས་ཅི་རིགས་གསན།ཨེར་ཏི་ནི་ནོ་མོན་ཧན་གྱི་ཆོ་ལོ་བཀའ་ཤོག་ཐམ་ག་ཆེ་ཆུང་།གདུགས་རྟ་དར།ཆིབས་སྒ་སྲབ་རིན་ཆེན་རྒྱན་ལྡན།མཁན་ཆས་ཆ་ཚང་།རོང་བོའི་ཕྱག་མཛོད་ལ་ཇུ་རིག་ཐུ་ནང་སོའི་ཆོ་ལོ་ཐམ་ག་བཅས་བསྩལ།རྒྱལ་དབང་ཚོགས་དབུར་ཞུས་ཏེ་ཁྲི་འབུལ་བཏེགས་ཤིང་ཚེ་དབང་ཞུས།གདན་ས་གསུམ་ལ་ཚོགས་དང་ཌཾ་འགྱེད་སོགས་བློས་མི་དཔོག་པ་གནང་སྟེ་ཕྱིར་ཕ་ཡུལ་རེབ་གོང་དུ་ཕེབས།རོང་བོའི་ཚོགས་ཆེན་འདུ་ཁང་ནས་ཀུན་རིག་གི་དབང་དང་ཡབ་རྗེའི་བཀའ་འབུམ་སོགས་ཀྱི་ལུང་གནང་།སྤྱི་ལོ་ལོར་སྐུ་མྱ་ངན་ལས་འདས་སོ།གསུང་རྩོམ་པོད་འགའ་ཡོད་པར་གྲགས།རྣམ་ཐར་རྒྱས་པ་བིས་པ་མི་ཕམ་ཟླ་བས་མཛད་པ་དེར་གཟིགས་པར་ཞུ།